車路士創5大恥辱紀錄 仲差過曼聯
2024年04月24日 10:02
東網電視
更多新聞短片
車路士今場防線崩潰。(Getty Images)
車路士慘吞阿仙奴5蛋,創下5大恥辱紀錄,加上球隊由普捷天奴執教以來,對英超傳統「Big 6」球隊,只取得2勝4和5負,被網民嘲諷仲差過曼聯。
車路士遭遇今季最慘烈敗仗之後,各項恥辱數據蜂擁而出,第一,球隊史上對兵工廠最大敗仗,第二,自2011年10月後,再次被呢支同市宿敵攻入5球。
第三,今場係車路士喺英超成立以來第2大敗仗,僅次於2019年2月以0比6不敵曼城,當時阿迪達仲係曼城助教。第四,車路士今季32場聯賽失57球,創球隊單季聯賽失球新高,第五,車仔領隊普捷天奴教波生涯8次作客阿仙奴未嘗一勝,只有4和4負。
事實上,普捷天奴上年夏天成為車路士領隊後,往往遇強即屈,各項賽事11次對傳統「Big 6」球隊曼城、阿仙奴、利物浦、熱刺、曼聯,只曾各贏過熱刺、曼聯1次。賽後普捷天奴表示,半場休息時曾要求球員打醒十分精神,避免早段失波,點知下半場開賽冇幾耐,就迅速崩潰:「我哋分波後10至15分鐘表現有改善,開始創造出機會,半場休息時討論過,唔可以再開壞個頭,但卻又以一種糟糕方式開始比賽,再失2球之後,球隊已經放棄今場波。」
賽後大量車仔球迷喺網上發文,要求會方炒普捷天奴,睇怕呢位阿根廷名帥今夏好大機會「落車」。